b"\n_START_ARTICLE_\nM. Glotts Tobakkfabrikk\n_START_PARAGRAPH_\nM. Glotts Tobakkfabrikk var en tobakksprodusent i Kristiania/Oslo i perioden 1895\xe2\x80\x931948. Fabrikken ble opprettet av den innvandrede russeren Moritz Glott og hans hustru Rosa som en cigarforretning. Moritz var f\xc3\xb8dt i Kiev i 1867, og begynte sv\xc3\xa6rt tidlig \xc3\xa5 arbeide i tobakksbransjen. Han utvandret som s\xc3\xa5 mange andre j\xc3\xb8der, og kom til Oslo i 1890 etter \xc3\xa5 ha bodd noen \xc3\xa5r i Manchester._NEWLINE_Ekteparet Glott solgte sigarer og sigaretter under navnet R. Glott i \xc3\xa5rene 1902-12, M. Glott 1913-1919, M. Glotts Tobakfabrik 1919-35, M. Glotts Tobakkfabrikk 1935-40 og M. Glotts Tobakkfabrikk A/S 1941-48. Flere av deres produkter ble markedsf\xc3\xb8rt med navnet M. Glott Cigarettspecialist._NEWLINE_Blant deres sigarettmerker var Anitra (tyrkisk, nikotinsvak, produsert 1926-39), Marmara (tyrkisk), Speed mixed, Akaba blend (tyrkisk), Glotts blend, Hollywood (American type, mild toasted), Norskavlet og Texas (American toasted)._NEWLINE_I 1932 overtok annen generasjon William Glott Schultz' Tobaksfabrik i Drammen (grunnlagt 1834), som etterhvert ble innlemmet i Glotts fabrikk, og produksjonen i Drammen opph\xc3\xb8rte. I 1948 ble M. Glotts Tobakfabrik fusjonert med Carl F. Johannessen A/S Tobakfabrik til Carl F. & Glott Forenede Tobakkfabrikker A/S. I midten av 1950-\xc3\xa5rene ble Carl F. & Glott Forenede Tobakkfabrikker A/S fusjonert med Conrad Langaard AS. Glotts st\xc3\xb8rste suksess var sigarettmerket Speed, som ble produsert fra 1930-\xc3\xa5rene til 1986."